Troels Lund Poulsen (V), 2006-12-05:
Vi husker alle sammen den 11. september 2001.
Datoen har prentet sig ind i vores hukommelse, billederne har prentet sig ind i vores nethinder.
Sammen med disse uhyggelige indtryk blev det også klart, at den internationale terrorisme vil blive vor tids største trussel, vor tids største udfordring og derfor også den, vi skulle vægte meget højt sikkerhedspolitisk.
Siden terrorangrebet i New York er terrorismen rykket tættere på.
Det gælder ikke mindst angrebet i London i juli 2005, som var det første selvmordsangreb, vi oplevede i Vesteuropa.
Og også gennem nogle af de hjemlige sager, vi har set fra Glostrup og Odense, hvor der er mistanke om terror, bliver vi mindet om, hvor tæt det er kommet på os.
At Danmark fører en aktiv udenrigspolitik, hvor vi forsvarer værdier som frihed, demokrati og menneskerettigheder internationalt, er naturligvis med til at sætte Danmark på verdenskortet og med til at øge udlandets fokus på Danmark.
Politiets Efterretningstjeneste har ved flere lejligheder tilkendegivet, at der er mistanke om, at der er personer og miljøer i Danmark, der har sympati for og støtter grupper, der er involveret i terrorvirksomhed, ligesom det også er tjenestens vurdering, at der er et generelt forhøjet trusselsniveau i den vestlige del af verden, herunder Danmark.
Dette viser desværre med al ønskelig tydelighed, at bekæmpelse af terror og terrorvirksomhed stadig er yderst væsentligt, og det viser, at vi sammen med vores partnere og allierede må fortsætte den kamp, som vi har erklæret mod terrorisme.
En effektiv indsats mod den internationale terrorisme kræver en indsats i flere spor og anvendelse af flere egnede instrumenter, og en effektiv indsats mod den internationale terrorisme kræver en national såvel som en international indsats.
Vi har allerede gennemført en lang række tiltag, der tager højde for terrorens internationale karakter, og som generelt styrker indsatsen mod terror.
Det er bl.a. sket med antiterrorlovpakken fra 2002, styrkelsen af PET og styrkelsen af beredskabet.
I lyset af terrorhandlingerne i London nedsatte regeringen derudover en tværministeriel arbejdsgruppe, der skulle analysere og vurdere vores indsats og beredskab over for terror.
På baggrund af arbejdsgruppens anbefalinger i forhold til politiets og efterretningstjenesternes redskaber til at forebygge og efterforske terrorisme fremlagde regeringen en handlingsplan for terrorbekæmpelse.
Handlingsplanen omhandler de fleste af arbejdsgruppens anbefalinger, herunder den seneste antiterrorlovpakke, som vi behandlede her i Folketinget i foråret.
Med den seneste antiterrorlovpakke sikrer vi bl.a., at der indsættes bestemmelser i straffeloven, der kriminaliserer hvervning og oplæring til at begå terrorhandlinger, og at PET kan videregive oplysninger til FE, når sådanne oplysninger har betydning for tjenesternes opgaver.
Men vi er ikke i mål endnu.
Vi skal derfor fortsætte vores kamp mod den internationale terrorisme på alle fronter bl.a. ved en fortsat politi- og efterretningsmæssig indsats, en kamp mod terrorfinansiering, en fortsat indsats for at forhindre terroristerne adgang til masseødelæggelsesvåben og en fortsat langsigtet indsats gennem integration mod radikalisering og rekruttering, og vi skal gøre en indsats i forhold til konfliktforebyggelse og udviklingsbistand.
Terror er et angreb på frihed og et angreb på verdens demokratier.
Terroristerne ønsker ved mord, vold og omfattende ødelæggelser at fremkalde frygt, der har til formål at destabilisere den frie verden.
Fanatismen har vist sit uhyggelige væsen og har mange menneskers liv og endnu flere menneskelige lidelser på samvittigheden.
Den religiøse fanatisme og ekstremisme er dødsensfarlig og må bekæmpes med alle retsstatens midler.
Men vi må ikke give køb på vores normer og vores værdier i kampens hede.
Vi må alle tage stærkt afstand fra enhver form for terror, men hvis vi lader vores frygt vinde over vores fornuft, hvis vi lader os skræmme og giver køb på vores åbne samfund og vores demokratiske værdier, så har terroristerne for alvor fået krammet på os.
Det er en svær balancegang, og derfor må vi også meget nøje overveje positive og negative konsekvenser ved enhver mulig indskrænkning i vores frihed.
Opgaven bliver i fremtiden at forene frihed og sikkerhed; at bekæmpe terrorismen i alle dens afskygninger uden at give køb på de grundlæggende værdier, vi bekender os til.
For Venstre er det vigtigt at understrege, at indsatsen mod terror skal ske med fuld respekt for menneskerettighederne og de grundlæggende frihedsrettigheder, og at det er vores fælles ansvar.
Det er alle borgere i alle demokratiske samfunds fælles ansvar at sikre frihed, demokrati og menneskerettigheder, og lad mig på baggrund heraf på vegne af Venstre, Dansk Folkeparti og Det Konservative Folkeparti fremsætte følgende: Forslag til vedtagelse
Folketinget konstaterer, at truslen fra international terrorisme er vor tids største sikkerhedspolitiske udfordring.
Forebyggelse og bekæmpelse af terrorisme foregår både nationalt og internationalt og kræver en bredspektret indsats.
Folketinget understreger, at indsatsen mod terror skal ske med fuld respekt for de grundlæggende frihedsrettigheder.«